[pic] | KUMMISSJONI TAL-KOMUNITAJIET EWROPEJ | Brussell, 21.4.2009 KUMM(2009) 175 finali GREEN PAPER DWAR IR-REVIŻJONI TAR-REGOLAMENT TAL-KUNSILL (KE) Nru 44/2001 DWAR ĠURISDIZZJONI U RIKONOXXIMENT U EŻEKUZZJONI TA’ SENTENZI F’MATERJI ĊIVILI U KUMMERĊJALI GREEN PAPER DWAR IR-REVIŻJONI TAR-REGOLAMENT TAL-KUNSILL (KE) Nru 44/2001 DWAR ĠURISDIZZJONI U RIKONOXXIMENT U EŻEKUZZJONI TA’ SENTENZI F’MATERJI ĊIVILI U KUMMERĊJALI Din il-Green Paper takkumpanja r-Rapport mill-Kummissjoni dwar l-applikazzjoni tar-Regolament tal-Kunsill (KE) Nru 44/2001 dwar ġurisdizzjoni u rikonoxximent u eżekuzzjoni ta’ sentenzi f’materji ċivili u kummerċjali ("ir-Regolament")[1]. L-għan tagħha huwa li tniedi konsultazzjoni wiesgħa fost il-partijiet interessati dwar modi kif jista' jitjieb it-tħaddim tar-Regolament fir-rigward tal-punti mqajma fir-Rapport. Il-Kummissjoni tistieden lill-persuni kollha interessati biex jibagħtu l-kummenti tagħhom dwar il-punti indirizzati hawn taħt, kif ukoll kwalunkwe kontribut utli ieħor, mhux aktar tard mit-30 ta’ Ġunju 2009, fl-indirizz li ġej: Kummissjoni Ewropea Direttorat Ġenerali Ġustizzja, Ħelsien u Sigurtà Unità E2 - Ġustizzja Ċivili B – 1049 Brussell Faks: + 32 (0) 2 299 64 57 Indirizz tal-posta elettronika: jls-coop-jud-civil@ec.europa.eu Il-kontribuzzjonijiet se jiġu ppubblikati fuq l-Internet. Huwa importanti li taqra l-istqarrija speċifika dwar il-privatezza li hija mehmuża ma' din il-konsultazzjoni għal tagħrif dwar kif id-dejta personali u l-kontribuzzjoni tiegħek se jiġu trattati. Organizzazzjonijiet professjonali huma mistiedna jirreġistraw fir-Reġistru tal-Kummissjoni għar-Rappreżentanti tal-Interessi[2]. 1. L-abolizzjoni tal-miżuri intermedji kollha għar-rikonoxximent u l-eżekuzzjoni ta' sentenzi barranin ( "exequatur" ) Il-proċedura eżistenti tal- exequatur fir-Regolament issimplifikat il-proċedura għar-rikonoxximent u l-eżekuzzjoni ta' sentenzi, meta wieħed iqabbilha mas-sistema ta' qabel taħt il-Konvenzjoni ta' Brussell tal-1968. Madankollu, hija iebsa li tiġġustifika, f'suq intern mingħajr fruntieri, li ċ-ċittadini u n-negozji jridu jidħlu fl-ispejjeż f'termini ta' flus u ta' ħin biex jasserixxu jeddijiethom barra minn pajjiżhom. Anki jekk l-applikazzjonijiet għal dikjarazzjonijiet li sentenza tista' tiġi infurzata kważi dejjem jirnexxu u huwa rari ħafna li sentenzi barranin jiġu rifjutati, għandu jkun realistiku li wieħed jimmira għall-objettiv tat-tneħħija tal-proċedura tal- exequatur fil-materji ċivili u kummerċjali kollha. Fil-prattika, dan ikun japplika prinċipalment għall-klejms kontestati. It-tneħħija tal- exequatur għandha, madankollu, tkun akkumpanjata mis-salvagwardji meħtieġa. Fil-qasam tal-klejms mhux kontestati, il-miżuri intermedji tneħħew fuq il-bażi ta' kontroll, fl-Istat Membru tal-oriġini, tal-istandards minimi fir-rigward tat-twassil tad-dokument li jiftaħ l-azzjoni legali u tal-forniment ta' tagħrif dwar il-klejm u dwar il-proċedura lill-konvenut. Barra minn dan, reviżjoni eċċezzjonali għandha tirrimedja sitwazzjonijiet fejn il-konvenut ma jkunx servut personalment b'mod li jippermettilu/jippermettilha j/tagħmel l-arranġamenti għad-difiża tiegħu/tagħha jew fejn ma j/tkunx seta'/setgħet j/toġġezzjona minħabba force majeure jew ċirkustanzi straordinarji ("reviżjoni speċjali"). Taħt din is-sistema, min jagħmel il-klejm xorta jrid jgħaddi minn proċedura ta' ċertifikazzjoni, anki jekk din il-proċedura sseħħ fl-Istat Membru tal-oriġini minflok fl-Istat Membru fejn isir l-eżekuzzjoni. Fil-qasam tal-klejms kontestati u mhux kontestati, mill-banda l-oħra, ir-Regolament 4/2009 dwar l-obbligi ta' manteniment[3] jabolixxi l- exequatur fuq il-bażi tar-regoli armonizzati dwar il-liġi applikabbli u l-ħarsien tad-drittijiet tad-difiża huwa garantit permezz tal-proċedura tar-reviżjoni speċjali li tapplika malli tkun inqatgħet is-sentenza. Ir-Regolament 4/2009 b'hekk iqis li, minħabba li l-għadd ta' sentenzi "problematiċi" ppreżentati għar-rikonoxximent u l-eżekuzzjoni huwa żgħir, ċirkulazzjoni ħielsa hija possibbli sakemm il-konvenut ikollu rimedju effettiv a posteriori (reviżjoni speċjali). Kieku wieħed kellu jimxi b'mod simili f'materji ċivili u kummerċjali b'mod ġenerali, in-nuqqas ta' armonizzazzjoni ta' tali proċedura ta' reviżjoni speċjali tista' ddaħħal ċertu livell ta' inċertezza fil-ftit sitwazzjonijiet fejn il-konvenut ma setax/setgħetx j/tiddefendi lilu/lilha nnifsu/nnifisha fil-qorti barranija. Għaldaqstant wieħed għandu jirrifletti jekk ikunx jaqbel li jkun hemm proċedura ta' reviżjoni aktar armonizzata. Mistoqsija 1: Tqis li fis-suq intern is-sentenzi kollha fil-materji ċivili u kummerċjali għandhom jiċċirkulaw b'mod ħieles, mingħajr xi proċeduri intermedji (abolizzjoni tal-exequatur)? Jekk iva, tqis li għandhom jinżammu xi salwagwardji sabiex ikun possibbli li sseħħ tali abolizzjoni tal-exequatur? U jekk iva, liema? | 2 . It-tħaddim tar-Regolament fl-ordni legali dinji Il-funzjonament tajjeb ta' suq intern u tal-linja politika kummerċjali tal-Komunità, kemm fil-livell intern kif ukoll f'dak dinji, jitolbu li jiġi żgurat aċċess ugwali għall-ġustizzja fuq il-bażi ta' regoli preċiżi u ċari dwar il-ġurisdizzjoni internazzjonali mhux biss għall-konvenuti iżda wkoll għal dawk li jagħmlu l-klejm li jkunu domiċiljatri fil-Komunità. Il-ħtiġijiet ġurisdizzjonali tal-persuni fil-Komunita fir-relazzjonijiet tagħhom mal-partijiet tal-Istati terzi huma simili. It-tweġiba għal dawn il-ħtiġijiet m'għandhiex tvarja minn Stat Membru għall-ieħor, u wieħed għadu jagħti kas, b'mod partikulari, tal-fatt li mhux fl-Istati Membri kollha jeżistu regoli sussidjarji tal-ġurisdizzjoni. Mod komuni ta' kif isiru l-affarijiet isaħħaħ il-ħarsien legali taċ-ċittadini u tal-operaturi ekonomiċi tal-Komunità u jiggarantixxi l-applikazzjoni ta' leġiżlazzjoni Komunitarja mandatarja. Sabiex l-ambitu personali tar-regoli tal-ġurisdizzjoni jinfetaħ għal konvenuti domiċiljati fi Stati terzi, għandu jiġi meqjus sa liema punt ir-regoli speċjali tal-ġurisdizzjoni li fih ir-Regolament, bil-fatturi ta' konnessjoni ta' bħalissa, jistgħu jiġu applikati għal konvenuti minn Stati terzi. Barra minn dan, għadha ssir riflessjoni dwar sa liema punt huwa meħtieġ u xieraq li jinħolqu raġunijiet ġurisdizzjonali addizzjonali għal tilwimiet li jinvolvu konvenuti minn Stati terzi ("ġurisdizzjoni sussidjarja"). Ir-regoli eżistenti fil-livell nazzjonali jimmiraw għall-objettiv importanti li jiġi żgurat l-aċċess għall-ġustizzja; għandha ssir riflessjoni dwar liema regoli uniformi jistgħu jkunu xierqa. F'dan ir-rigward, għandu jinstab bilanċ bejn li jiġi żgurat l-aċċess għall-ġustizzja fuq in-naħa l-waħda u l-kortesija internazzjonali fuq in-naħa l-oħra. F'dan ir-rigward jistgħu jiġu kunsidrati tliet raġunijiet: Ġurisdizzjoni msejsa fuq it-twettiq ta' attivitajiet, sakemm it-tilwima jkollha x'taqsam ma' tali attivitajiet; Il-post fejn ikunu l-assi, sakemm il-klejm ikollha x'taqsam ma' tali assi; u forum necessitatis , li jkun jippermetti li jinbdew proċeduri meta ma jkunx hemm aċċess mod ieħor għall-ġustizzja[4]. Barra minn hekk, jekk jiġu stabbiliti regoli uniformi għall-klejms kontra konvenuti minn Stati terzi, se jiżdied ir-riskju ta' proċeduri paralleli quddiem Stati Membri u Stati terzi. Għaldaqstant, wieħed għandu jqis f'liema sitwazzjonijiet għandu jiġi żgurat l-aċċess għall-qrati tal-Istati Membri irrispettivament minn proċeduri li jkunu għaddejjin band'oħra u f'liema sitwazzjonijiet u taħt liema kundizzjonijiet jista' jkun xieraq li l-qrati jitħallew jirrifjutaw il-ġurisdizzjoni favur il-qrati ta' Stati terzi. Dan jista' jkun il-każ, ngħidu aħna, meta l-partijiet ikunu kkonkludew ftehim esklussiv dwar l-għażla tal-qorti favur il-qrati ta' Stati terzi, meta jekk dan ma jsirx it-tilwima tispiċċa taħt il-ġurisdizzjoni esklussiva tal-qrati ta' Stati terzi, jew meta jkunu diġà nbdew proċeduri paralleli fi Stat terz[5]. Fl-aħħar nett, għandu jitqies sa liema punt estensjoni tal-ambitu tar-regoli tal-ġurisdizzjoni għandha tkun akkumpanjata minn regoli komuni dwar l-effett ta' sentenzi ta' Stati terzi. Armonizzazzjoni tal-effett ta' sentenzi ta' Stati terzi tkabbar iċ-ċertezza legali, b'mod partikulari għal konvenuti Komunitarji li jkunu involuti fi proċeduri quddiem il-qrati ta' Stati terzi. Sistema komuni ta' rikonoxximent u eżekuzzjoni ta' sentenzi ta' Stati terzi tippermettilhom ikunu jafu bil-quddiem taħt liema ċirkustanzi sentenza ta' Stat terz tista' tiġi eżegwita fi kwalunkwe Stat Membru tal-Komunità, b'mod partikulari meta s-sentenza tkun tikser il-liġi Komunitarja mandatarja jew jekk il-liġi Komunitarja tkun tipprovdi għal ġurisdizzjoni esklussiva tal-qrati tal-Istati Membri[6]. Mistoqsija 2: Taħseb li r-regoli speċjali tar-Regolament dwar il-ġurisdizzjoni jistgħu jiġu applikati għal konvenuti ta' Stati terzi? Liema raġunijiet addizzjonali ta' ġurisdizzjoni kontra tali konvenuti tqis li huma meħtieġa? Ir-Regolament kif għandu jagħti kas tal-ġurisdizzjoni esklussiva tal-qrati ta' Stati terzi u ta' proċeduri mressqa quddiem il-qrati ta' Stati terzi? Taħt liema kundizzjonijiet għandhom sentenzi ta' Stati terzi jiġu rikonoxxuti u eżegwiti fil-Komunità, partikularment f'sitwazzjonijiet fejn il-liġi mandatarja tal-Komunità hija involuta jew fejn il-qrati tal-Istati Membri għandhom il-ġurisdizzjoni esklussiva? 3. L-għażla tal-qorti Ftehimiet mill-partijiet dwar il-ġurisdizzjoni għandhom jingħataw l-effett kollu tagħhom, mhux l-inqas minħabba r-rilevanza prattika tagħhom fil-kummerċ dinji. Għaldaqstant, għandu jiġi kunsidrat sa liema punt u b'liema mod l-effett ta' tali ftehimiet taħt ir-Regolament jista' jissaħħaħ, b'mod partikulari fl-eventwalità ta' proċeduri paralleli. Soluzzjoni minnhom tista' tkun li l-qorti indikata fi ftehim esklussiv dwar l-għażla tal-qorti tinħeles mill-obbligu tagħha li twaqqaf il-proċeduri taħt ir-regola lis pendens[7] . Żvantaġġ ta' din is-soluzzjoni hu li huwa possibbli li jkun hemm proċeduri paralleli li jwasslu għal sentenzi li ma jistgħux jiġu rikonċiljati. Soluzzjoni oħra tista' tkun li treġġa' lura r-regola tal-prijorità fejn għandu x'jaqsam mal-ftehimiet esklussivi dwar l-għażla tal-qorti. F'din il-possibbiltà, il-qorti indikata mill-ftehim ikollha l-prijorità li tiddetermina l-ġurisdizzjoni tagħha u kwalunkwe qorti oħra invokata twaqqaf il-proċeduri sakemm tiġi stabbilita l-ġurisdizzjoni tal-qorti magħżula. Din is-soluzzjoni diġà tapplika fil-kuntest tar-Regolament fir-rigward ta' partijiet li ħadd minnhom ma jkun domiċiljat fi Stat Membru. Tali soluzzjoni ġġib lir-regoli interni tal-Komunità ħafna fuq l-istess linja mar-regoli internazzjonali. Żvantaġġ ta' din is-soluzzjoni jista' jkun li jekk il-ftehim ikun invalidu, parti tkun trid l-ewwel tfittex li tistabbilixxi l-invalidità quddiem il-qorti indikata fil-ftehim qabel ma tkun tista' tinvoka lill-qrati l-oħra li, mill-bqija, huma kompetenti. Alternattivament, ir-regola lis pendens eżistenti tista' tinżamm, iżda wieħed jista' jikkunsidra komunikazzjoni u koperazzjoni diretti bejn iż-żewġ qrati, flimkien ma', ngħidu aħna, limitu ta' żmien għall-qorti li tkun invokata l-ewwel biex tiddeċiedi dwar il-kwistjoni tal-ġurisdizzjoni u obbligu li tirrapporta regolarment lit-tieni qorti invokata dwar il-progress tal-proċeduri. F'din il-possibbiltà, wieħed għandu jiżgura li min jagħmel il-klejm ma jitlifx forum leġittimu għal raġunijiet li ma jaqgħux taħt il-kontroll tiegħu/tagħha. L-effiċjenza ta' ftehimiet ta' ġurisdizzjoni tista' tissaħħaħ ukoll bl-għoti ta' kumpens għal ksur ta' tali ftehimiet li jseħħ minħabba, ngħidu aħna, id-dewmien jew it-tħaddim ta' klawsoli ta' kontumaċja fi ftehimiet dwar self. Soluzzjoni oħra tista' tkun li wieħed jeskludi l-applikazzjoni tar-regola lis pendens f'sitwazzjonijiet fejn il-proċeduri paralleli jkunu proċeduri fuq il-merti fuq in-naħa l-waħda u proċeduri għal sentenza dikjaratorja (negattiva) fuq in-naħa l-oħra, jew għall-inqas li wieħed jiżgura li jkun hemm sospensjoni tal-mogħdija tal-perjodi ta' limitu fir-rigward tal-klejm fuq il-merti f'każ li s-sentenza dikjaratorja tfalli. Finalment, l-inċertezza madwar il-validità tal-ftehim tista' tiġi indirizzata, ngħidu aħna, billi tiġi preskritta klawżola standard għall-għażla tal-qorti, li tista' fl-istess ħin tħaffef id-deċiżjoni tal-qrati dwar il-kwistjoni tal-ġurisdizzjoni[8]. Din il-possibbiltà tista' tintuża flimkien ma' wħud mis-soluzzjonijiet suġġeriti hawn fuq: l-aċċettazzjoni ta' proċeduri paralleli jew it-treġġigħ lura tar-regola tal-prijorità tista' tiġi limitata għal dawk is-sitwazzjonijiet fejn il-ftehim dwar l-għażla tal-qorti jieħu l-għamla standard preskritta mir-Regolament. Mistoqsija 3: Liema mis-soluzzjonijiet suġġeruti hawn fuq, jew kwalunkwe soluzzjoni possibbli oħra, tqis bħala l-aktar waħda xierqa biex titjieb l-effettività tal-ftehimiet dwar l-għażla tal-qorti fil-Komunità? | 4. Proprjetà industrijali Il-possibbiltà li d-drittijiet fuq il-proprjetà industrijali jiġu infurzati jew sfidati b'mod effettiv fil-Komunità għandu importanza fundamentali biex is-suq intern jaħdem tajjeb. Il-liġi sostantiva dwar il-proprjetà intellettwali fil-biċċa l-kbira tagħha diġà tagħmel parti mill- acquis communautaire[9] . Id-Direttiva 2004/48/KE fuq l-infurzar tad-drittijiet tal-proprjetà intellettwali[10] timmira għall-approssimazzjoni ta' ċerti kwistjonijiet proċedurali li għandhom x'jaqsmu mal-infurzar. Sabiex tindirizza n-nuqqas ta' ċertezza legali u l-ispejjeż għoljin ikkawżati minn proċeduri ripetuti quddiem il-qrati nazzjonali, il-Kummissjoni pproponiet li tinħoloq sistema ġurisdizzjonali integrata permezz tal-istabbiliment ta' sistema Ewropea unifikata għal-litigazzjoni dwar il-privattivi li jkollha d-dritt li taqta' sentenzi dwar il-validità u l-ksur ta' privattivi Ewropej u ta' privattivi Komunitarji tal-futur għat-territorju kollu tas-suq intern[11]. Barra minn dan, fl-20 ta' Marzu 2009, il-Kummissjoni adottat Rakkomandazzjoni lill-Kunsill rigward id-direttivi dwar l-innegozjar għall-konklużjoni ta' ftehim internazzjonali li jinvolvi lill-Komunità, lill-Istati Membri tagħha u lil Stati Kontraenti oħra tal-Konvenzjoni Ewropea dwar il-Privattivi[12]. Sakemm tinħoloq is-sistema unifikata għal-litigazzjoni dwar il-privattivi, ċerti nuqqasijiet tas-sistema ta' bħalissa jistgħu jiġu identifikati u indirizzati fil-kuntest tar-Regolament (KE) Nru 44/2001. Fir-rigward tal-koordinament ta' proċeduri paralleli dwar ksur, wieħed jista' jaħseb biex isaħħaħ il-komunikazzjoni u l-interazzjoni bejn il-qrati invokati bi proċeduri paralleli u/jew biex jeskludi l-applikazzjoni tar-regola fil-każ ta' sentenza dikjaratorja negattiva (cf. supra, punt 3). Fir-rigward tal-koordinament ta' proċeduri ta' ksur u ta' invalidita, fl-istudju ġenerali ġew proposti diversi soluzzjonijiet biex jirribattu l-prattiki "torpidow". B'dan qed issir riferenza għall-istudju għal dawk is-soluzzjonijiet. Madankollu, il-problemi jistgħu jiġu indirizzati bil-ħolqien ta' sistema unifikata għal-litigazzjoni dwar il-privattivi, f'liema każ ma jkunx hemm il-ħtieġa ta' bidliet fir-Regolament. Jekk jitqies opportun li wieħed jipprovdi għal konsolidament tal-proċeduri kontra diversi persuni li jkunu wettqu ksur fir-rigward tal-privattiva Ewropea fejn dawn ikunu jagħmlu parti minn grupp ta' kumpaniji li jaġixxu skont linja politika koordinata, soluzzjoni minnhom tista' tkun li wieħed jistabbilixxi regola speċifika li tippermetti li l-proċeduri ta' ksur rigward ċerti drittijiet fuq il-proprjeta industrijali kontra diversi konvenuti jitressqu quddiem il-qrati tal-Istat Membru fejn ikun domiċiljat il-konvenut li jkun qed jikkoordina l-attivitajiet jew inkella li jkollu l-eqreb rabta mal-ksur. Żvantaġġ ta' tali regola jista' jkun li, kif qalet il-Qorti tal-Ġustizzja, il-bażi fattwali qawwija tar-regola tista' twassal għal tkattir tal-kapijiet potenzjali tal-ġurisdizzjoni, u b'hekk jiġu mminati l-prevedibbiltà tar-regoli tal-ġurisdizzjoni tar-Regolament u l-prinċipju taċ-ċertezza legali. Barra minn dan, tali regola tista' twassal għall-forum shopping. Alternattivament, wieħed jista' jaħseb għal riformulazzjoni tar-regola dwar meta jkun hemm aktar minn konvenut wieħed sabiex jissaħħaħ l-irwol tal-qrati tal-Istat Membru fejn ikun domiċiljat il-konvenut bir-responsabbiltà ewlenija. Mistoqsija 4: Liema nuqqasijiet fis-sistema ta' bħalissa tal-litigazzjoni dwar il-privattivi tqis li huwa l-iktar importanti li jiġu indirizzati fil-kuntest tar-Regolament 44/2001 u liema mis-soluzzjonijiet imsemmija hawn fuq tqis li huma xierqa sabiex jissaħħu l-infurzar tad-drittijiet fuq il-proprjetà industrijali għal dawk li jkollhom id-dritt biex jinfurzaw u jiddefendu d-drittijiet kif ukoll il-pożizzjoni ta' dawk li jagħmlu l-klejm li jfittxu li jisfidaw dawk id-drittijiet fil-kuntest tar-Regolament? | 5. Lis pendens u azzjonijiet relatati Fir-rigward tat-tħaddim ġenerali tar-regola lis pendens , wieħed għandu jirrifletti fuq jekk il-problemi ta' bħalissa jistgħux jiġu indirizzati bit-tisħiħ tal-komunikazzjoni u tal-interazzjoni bejn il-qrati invokati bi proċeduri paralleli u/jew bl-esklużjoni tal-applikazzjoni tar-regola fil-każ ta' sentenza dikjaratorja negattiva (cfr. supra, punt 3). Rigward ir-regola dwar l-azzjonijiet relatati, wieħed għandu jirrifletti dwar sa liema punt jista' jkun xieraq li jiġi permess li azzjonijiet jittieħd f'daqqa minn u/jew kontra diversi partijiet fuq il-bażi ta' regoli uniformi. Ir-riskju ta' kunflitti negattivi dwar il-ġurisdizzjoni jistgħu jiġu indirizzati b'mekkaniżmu ta' koperazzjoni u komunikazzjoni bejn il-qrati involuti u b'obbligu min-naħa tal-qorti li tkun irrifjutat il-ġurisdizzjoni li tiftaħ il-każ mill-ġdid jekk il-qorti invokata l-ewwel tirrifjuta l-ġurisdizzjoni. Fl-Artikolu 30(2), għandu jiġi kjarifikat li l-awtorità responsabbli mis-servizz hija l-awtorità li tirċievi l-ewwel id-dokumenti li jridu jiġu servuti. Barra minn hekk, fil-kuntest tal-importanza tad-data u tal-ħin ta' meta jiġu riċevuti d-dokumenti, l-awtoritajiet responsabli mit-taħrika u l-qrati, kif xieraq, għandhom jieħdu nota ta' meta eżatt jaslulhom id-dokumenti għall-finijiet tat-taħrika jew ta' meta eżatt id-dokument li jagħti bidu għall-proċeduri legali jiġi ddepożitat il-qorti. Possibbiltà oħra tista' tkun li wieħed jipprovdi għal estensjoni limitata tar-regola fl-Artikolu 6(1), u b'hekk tkun permessa konsolidazzjoni jekk il-qorti jkollha ġurisdizzjoni fuq ċertu kworum ta' konvenuti. Mistoqsija 5: Kif taħseb li tista' titjieb il-koordinazzjoni ta' proċeduri paralleli (lis pendens) quddiem il-qrati ta' Stati Membri differenti? Taħseb li wieħed għandu jipprovdi fil-livell Komunitarju għal konsolidament tal-proċeduri minn u/jew kontra diversi partijiet fuq il-bqżi ta' regoli uniformi? | 6 . Miżuri provviżorji Ir-rapport jiddeskrivi diversi diffikultajiet fir-rigward taċ-ċirkulazzjoni ħielsa tal-miżuri provviżorji. Fir-rigward ta' miżuri ex parte[13] , jista' jkun xieraq li wieħed jikkjarifika li tali miżuri jistgħu jiġu rikonoxxuti u eżegwiti fuq il-bażi tar-Regolament jekk il-konvenut ikollu l-opportunità li jikkontesta l-miżura aktar tard, partikularment fil-kuntest tal-Artikolu 9(4) tad-Direttiva 2004/48/KE. Barra minn hekk, l-allokazzjoni tal-ġurisdizzjoni għal miżuri provviżorji ordnati minn qorti li ma jkollhiex ġurisdizzjoni fuq is-sustanza tal-affari tista' tiġi indirizzata b'mod differenti minn kif isir illum taħt il-każistika eżistenti tal-Qorti tal-Ġustizzja. B'mod partikulari, kieku l-Istat Membru li l-qrati tiegħu ikollhom ġurisdizzjoni fir-rigward tas-sustanza tal-materja kellu l-qawwa li jħassar, jimmodifika jew jadatta miżura provviżorja mogħtija mill-qrati ta' Stat Membru li jkollu l-ġurisdizzjoni fuq il-Bażi tal-Artikolu 31, r-rekwiżit tal-"ħolqa reali li tgħaqqad" jista' jiġi abbandunat. L-irwol tal-qorti invokata bit-talba jkun dak li tassisti l-proċeduri dwar il-merti billi "ssellef ir-rimedji", partikularment meta ħarsien effettiv ma jkunx disponibbli fl-Istati Membri kollha, mingħajr ma xxekkel il-ġurisdizzjoni tal-qorti li jkollha l-ġurisdizzjoni fuq is-sustanza. Meta tali assistenza ma tkunx meħtieġa aktar, il-qorti li jkolha l-ġurisdizzjoni fuq is-sustanza tista' twarrab il-miżura barranija. Anki hawn, komunikazzjoni bejn il-qrati involuti tista' tkun utli. Dan jippermetti lill-applikanti jfittxu ħarsien provviżorju effiċjenti fejn dan ikun disponibbli fl-Ewropa. Fir-rigward tal-garanzija mitluba għall-ħlas lura ta' pagament interim, jista' jkun mixtieq li wieħed jispeċifika li l-garanzija m'għandhiex bilfors tkun tikkonsisti f'pagament provviżorju jew f'garanzija bankarja. Alternattivament, wieħed jista' jikkunsidra li din id-diffikultà se tiġi riżolta b'mod adegwat permezz tal-każistika fil-ġejjieni. Finalment, jekk l- exequatur jiġi abolit, l-Artikolu 47 tar-Regolament għandu jiġi adattat. F'dan ir-rigward, wieħed jista' jikseb ispirazzjoni mill-Artikolu 18 tar-Regolament (KE) 4/2009. Mistoqsija 6: Taħseb li ċ-ċirkulazzjoni ħielsa tal-miżuri provviżorji tista' titjieb bil-modi suġġeriti fir-Rapport u f'din il-Green Paper? Tara xi possibbiltajiet oħrajn biex titjieb tali ċirkulazzjoni? | 7. Fejn jiltaqgħu ir-Regolament u l-arbitraġġ L-arbitraġġ huwa kwistjoni ta' importanza kbira għall-kummerċ internazzjonali. Ftehimiet ta' arbitraġġ għandhom jingħataw l-usa' effett possibbli u r-rikonoxximent u l-eżekuzzjoni ta' għotjiet f'arbitraġġ għandu jiġi inkuraġġit. Il-Konvenjoni ta' New York tal-1958 hija ġeneralment meqjusa bħala li taħdem b'mod sodisfaċenti u hija apprezzata fost il-professjonisti. Għaldaqstant, jidher li jkun xieraq li t-tħaddim tal-Konvenzjoni jitħalla mhux minsus jew għall-inqas jittieħed bħala punt tat-tluq għal azzjoni ulterjuri. Dan, madankollu, m'għandux iwaqqaf milli jiġu indirizzati ċerti punti speċifiċi relatati mal-arbitraġġ fir-Regolament, mhux biex wieħed ikun irregola l-arbitraġġ, iżda l-ewwel nett biex tiġi garantita ċ-ċirkulazzjoni mingħajr intoppi tas-sentenzi fl-Ewropa u biex ma jkunx hemm proċeduri paralelli. B'mod partikulari, tħassir (parzjali) tal-esklużjoni tal-arbitraġġ mil-ambitu tar-Regolament jista' jtejjeb il-mod kif dan tal-aħħar jintrabat mal-proċeduri tal-qorti. B'riżultat ta' tali tħassir, proċeduri tal-qorti favur l-arbitraġġ jistgħu jaqgħu fl-ambitu tar-Regolament. Regola speċjali li talloka l-ġurisdizzjoni f'tali proċeduri tkabbar iċ-ċertezza legali. Ngħidu aħna, ġie propost li tingħata ġurisdizzjoni esklussiva għal tali proċeduri lill-qrati tal-Istat Membru tal-post tal-arbitraġġ, possibbilment suġġett għal ftehim bejn il-partijiet[14]. Barra minn hekk, it-tħassir tal-eċċezzjoni tal-arbitraġġ jista' jiżgura li r-regoli kollha tal-ġurisdizzjoni li hemm fir-Regolament japplikaw għall-ħruġ ta' miżuri provviżorji favur l-arbitraġġ (mhux biss l-Artikolu 31). Miżuri provviżorji ordnati mill-qrati huma importanti biex tiġi żgurata l-effettività tal-arbitraġġ, partikularment sakemm jiġi stabbilit it-tribunal tal-arbitraġġ. Imbagħad, tħassir tal-eċċezzjoni jista' jippermetti r-rikonoxximent ta' sentenzi li jieħdu deċiżjonijiet dwar il-validità ta' ftehim ta' arbitraġġ u jiċċara r-rikonoxximent u l-eżekuzzjoni ta' sentenzi li jinkorporaw għotja f'arbitraġġ. Jista' wkoll jiżgura r-rikonoxximent ta' sentenza li twarrab għotja f'arbitraġġ[15]. Dan jista' jevita li jkun hemm proċeduri paralleli bejn qrati u tribunali tal-arbitraġġ fejn il-ftehim ikun meqjus invalidu fi Stat Membru u validu f'ieħor. B'mod aktar ġenerali, il-koordinazzjoni bejn il-proċeduri li għandhom x'jaqsmu mal-validità ta' ftehim ta' arbitraġġ quddiem qorti u tribunal tal-arbitraġġ jistgħu jiġu indirizzati. Wieħed jista', ngħidu aħna, jagħti prijorità lill-qrati tal-Istat Membru fejn isir l-arbitraġġ biex jiddeċiedi dwar l-eżistenza, il-validita, u l-ambitu ta' ftehim ta' arbitraġġ. Dan jista', hawn ukoll, ikun mgħaqqad ma' koperazzjoni msaħħa bejn il-qrati invokati, li tkun tinkludi limiti ta' żmien għall-parti li tikkontesta l-validità tal-ftehim. Regola uniformi dwar il-kunflitti rigward il-validità tal-ftehimiet ta' arbitraġġ, li jkollha konnessjoni, ngħidu aħna, mal-liġi tal-Istat tal-post tal-arbitraġġ, tista' tnaqqas ir-riskju li l-ftehim jitqies bħala validu fi Stat Membru u invalidu f'ieħor. Dan jista' jkabbar, fil-livell Komunitarju, l-effettività tal-ftehimiet ta' arbitraġġ meta mqabbla mal-Artikolu II(3) tal-Konvenzjoni ta' New York. Barra minn hekk, safejn għandu x'jaqsam mar-rikonoxximent u l-eżekuzzjoni, għotjiet f'arbitraġġ li huma infurzabbli taħt il-Konvenzjoni ta' New York jistgħu jibbenefikaw minn regola li tippermetti r-rifjut tal-eżekuzzjoni ta' sentenza li tkun irrikonċiljabbli ma' dik l-għotja f'arbitraġġ. Alternattiva jew triq addizzjonali 'l quddiem tista' tkun li wieħed jagħti lill-Istat Membru fejn tkun ngħatat għotja f'arbitraġġ il-kompetenza esklussiva biex jiċċertifika li l-għotja tista' tiġi infurzata kif ukoll is-sens ta' ġustizzja proċedurali tagħha, u wara dan l-għotja tiċċirkula b'mod ħieles fil-Komunità. Soluzzjoni oħra suġġerita tikkonsisti f'li wieħed japprofitta ruħu mill-Artikolu VII tal-Konvenzjoni ta' New York biex jiffaċilita iktar fil-livell tal-UE r-rikonoxximent tal-għotjiet f'arbitraġġ (kwistjoni li tista' tiġi indirizzata wkoll fi strument Komunitarju separat). Mistoqsija 7: Liema azzjoni tqis bħala xierqa fil-livell Komunitarju? Li tissaħħaħ l-effettività tal-ftehimiet ta' arbitraġġ; Li tiġi żgurata koordinazzjoni tajba bejn il-proċeduri ġudizzjali u tal-arbitraġġ; Li tissaħħaħ l-effettività tal-għotjiet f'arbitraġġ? | - 8. Kwistjonijiet oħra 8.1. Ambitu Safejn għandu x'jaqsam l-ambitu, il-materji ta' manteniment għandhom jiżdiedu mal-lista tal-esklużjonijiet, b'riżultat tar-Regolament (KE) 4/2009 dwar il-manteniment. Fir-rigward tat-tħaddim tal-Artikolu 71 dwar ir-relazzjoni bejn ir-Regolament u l-konvenzjonijiet fuq materji partikulari, ġie propost li l-ambitu tiegħu jiċċekken kemm jista' jkun. 8.2. Ġurisdizzjoni Fil-kuntest tal-importanza tad-domiċilju bħala l-fattur ewlieni ta' konnessjoni biex tiġi definita l-ġurisdizzjoni, wieħed għandu jqis jekk jistax jiġi żviluppat kunċett awtonomu. Barra minn hekk, wieħed għandu jqis sa liema punt jista' jkun xieraq li tinħoloq ġurisdizzjoni mhux esklussiva msejsa fuq is-situs tal-assi mobbli safejn għandu x'jaqsam mad-drittijiet in rem jew mas-sjieda fir-rigward ta' tali assi. Fir-rigward tal-kuntratti tal-impjiegi, wieħed għandu jirrifletti dwar sa liema punt jista' jkun xieraq li jiġi permess konsolidament ta' azzjonijiet skont l-Artikolu 6(1). Rigward il-ġurisdizzjoni esklussiva, wieħed għandu jirrifletti dwar jekk l-għażla tal-qorti għandhiex titħalla fi ftehimiet li għandhom x'jaqsmu mal-kiri ta' spazju għal uffiċini; Rigward il-kiri ta' djar tal-btajjel, ikun xieraq li jkun hemm ftit flessibbiltà sabiex tiġi evitata l-litigazzjoni f'forum li jkun remot għall-partijiet kollha. Wieħed għandu jqis ukoll jekk ikunx xieraq li l-ambitu tal-ġurisdizzjoni esklussiva fil-liġi tal-kumpaniji (l-Artikolu 22(2)) jitwessa' għal materji addizzjonali relatati mal-organizzazzjoni interna u t-teħid tad-deċiżjonijiet f'kumpanija. Barra minn hekk, għandu jiġi kkunsidrat jekk wieħed għandux jaħseb għal definizzjoni uniformi ta' "sede". Fir-rigward tat-tħaddim tal-Artikolu 65, għandha ssir riflessjoni dwar sa liema punt wieħed jista' jaħseb għal regola uniformi dwar proċeduri ta' partijiet terzi, possibbilment limitata għal klejms kontra partijiet terzi barranin. Alternattivament, id-diverġenza fil-liġi proċedurali nazzjonali tista' tinżamm, iżda l-Artikolu 65 jista' jiħi abbozzat mill-ġdid sabiex jippermetti li l-liġi nazzjonali tevolvi lejn soluzzjoni uniformi. Barra minn dan, obbligu fuq il-qorti li tkun qed tisma' l-klejm kontra parti terza fi proċeduri ta' partijiet terzi li tivverifika l-ammissibbiltà tal-avviż jista' jnaqqas l-inċertezza dwar l-effett tad-deċiżjoni tal-qorti barra mill-pajjiż. F'materji marittimi, wieħed għandu jirrifletti dwar sa liema punt ikun xieraq konsolidament tal-proċeduri mmirati biex jinħoloq fond ta' responsabbiltà u l-proċeduri ta' responsabbiltà individwali fuq il-bażi tar-Regolament. Fir-rigward tas-setgħa ta' ftehim ta' ġurisdizzjoni f'polza tat-tagħbija li jorbot għal parti terza li f'isimha tkun maħruġa l-polza tat-tagħbija, partijiet interessati ssuġġerew li ġarrier taħt polza tat-tagħbija għandu jkun marbut bi klawsola ta' ġurisdizzjoni, u fl-istess waqt jitħalla jinvokaha kontra l-parti terza regolari li f'isimha tkun maħruġa l-polza, ħlief jekk il-polza ma tkunx ċara biżżejjed fid-determinazzjoni tal-ġurisdizzjoni. Fir-rigward tal-kreditu tal-konsumatur, wieħed għandu jirrifletti dwar jekk ikunx xieraq li l-mod kif inhuma miktuba l-Artikoli 15(1)(a) u (b) tar-Regolament jiġi allinejat mad-definizzjoni ta' kreditu lill-konsumatur li tagħti d-Direttiva 2008/ 48 KE[16]. Fir-rigward tax-xogħol li għaddej fil-Kummissjoni dwar ir-rimedju kollettiv[17], wieħed għandu jirrifletti dwar jekk hemm bżonn ta' regoli ġurisdizzjonali speċifiċi għal azzjonijiet kollettivi. 8.3. Rikonoxximent u eżekuzzjoni Safejn għandhom x'jaqsmu r-rikonoxximent u l-eżekuzzjoni, wieħed għandu jirrifletti dwar sa liema punt jista' jkun xieraq li tiġi indirizzata l-kwistjoni taċ-ċirkulazzjoni ħielsa tal-istrumenti awtentiċi. [18] Fi kwistjonijiet familjari (Regolamenti (KE) Nru 2201/2003 u (KE) Nru 4/2009), is-soluzzjoni ta' tilwima fi strument awtentiku hija rikonoxxuta awtomatikament fl-Istati Membri l-oħra. Tqum il-mistoqsija dwar sa liema punt jista' jkun xieraq "rikonoxximent" fil-materji ċivili jew kummerċjali kollha jew fi wħud minnhom, meta wieħed iqis l-effetti legali speċifiċi tal-istrumenti awtentiċi. Barra minn hekk, iċ-ċirkulazzjoni ħielsa ta' sentenzi li jordnaw pagamenti permezz ta' pieni tista' tittejjeb billi jiġi żgurat li l-ammont li jistabbilixxi l-piena jiġi ffissat, mill-qorti tal-oriġini jew minn awtorità fl-Istat Membru tal-eżekuzzjoni. Wieħed għandu jqis ukoll sa liema punt ir-Regolament għandu mhux biss jippermetti l-irkupru ta' pieni mill-kreditur, iżda wkoll ta' dawk li jinġabru mill-qorti jew mill-awtoritajiet fiskali. Finalment, l-aċċess għall-ġustizzja fl-istadju tal-eżekuzzjoni jista' jittejjeb billi tiġi stabbilita formola standard uniformi, li tkun disponibbli fl-ilsna Komunitarji uffiċjali kollha, li jkun fiha estratt tas-sentenza[19]. Tali formola tneħħi l-ħtieġa ta' traduzzjoni tas-sentenza kollha kemm hi u tiżgura li t-tagħrif rilevanti kollu (eż. dwar l-imgħax) ikun disponibbli għall-awtoritajiet tal-eżekuzzjoni. L-ispejjeż tal-eżekuzzjoni jistgħu jitnaqqsu billi jitneħħa r-rekwiżit li jiġi identifikat indirizz għas-servizz tal-proċess jew li jinħatar rappreżentant ad litem[20] . Fil-kuntest tal-armonizzazzjoni ta' bħalissa fil-liġi Komunitarja, b'mod partikulari r-Regolament (KE) Nru 1393/2007 dwar is-servizz fl-Istati Membri ta’ dokumenti ġudizzjarji u ekstraġudizzjarji fi kwistjonijiet ċivili jew kummerċjali[21], tali rekwiżit illum tabilħaqq jidher li għadda żmienu. Mistoqsija 8: Temmen li t-tħaddim tar-Regolament jista' jittejjeb bil-modi ssuġġeriti hawn fuq? | [1] ĠU L 12, 16.1.2001, p. 1. [2] (http://ec.europa.eu/transparency/regrin). Dan ir-Reġistru nbeda fil-qafas tal-Inizjattiva Ewropea għat-Trasparenza bil-ħsieb li l-Kummissjoni u l-pubbliku inġenerali jiksbu tagħrif dwar il-miri, il-finanzjament u l-istrutturi tar-rappreżentanti tal-interessi. [3] ĠU L 7, 10.1.2009, p. 1. [4] Ara r-regola tal- forum necessitatis fl-Artikolu 7 tar-Regolament (KE) Nru 4/2009. Ir-regola tal- forum necessitatis tiżgura li, fejn l-ebda qorti ta' Stat Membru ma jkollha ġurisdizzjoni skont ir-Regolament, il-qrati tal-Istati Membri jistgħu, fuq bażi eċċezzjonali, jisimgħu il-każ jekk il-proċeduri ma jkunux jistgħu jitressqu jew isiru b'mod raġonevoli jew ikunu impossibbli fi Stat terz li l-kwistjoni tkun marbuta mill-qrib miegħu. [5] Dwar dawn il-kwistjonijiet, tista' ssir referenza għall-istudju dwar il-ġurisdizzjoni sussidjarja msemmi fir-Rapport, kif ukoll għax-xogħol li wettaq il-Grupp Ewropew għal-Liġi Internazzjonali Privata (GEDIP), b'mod partikulari għas-sessjoni tagħhom f'Bergen f'Settembru 2008 (ara http://www.gedip-egpil.eu/gedip_documents.html). [6] Dan it-tħassib tqajjem, ngħidu aħna, fil-kuntest tar-rimedju kollettiv għall-konsumaturi, li bih kumpaniji Komunitarji jkunu involuti f'azzjoni kollettiva fi Stati terzi (eż. l-Istati Uniti). [7] Ir-regola Lis pendens titlob li, fejn proċeduri li jinvolvu l-istess kawża ta' azzjoni u bejn l-istess partijiet jitressqu fil-qrati ta' Stati Membri differenti, kwalunkwe qorti ħlief il-qorti li tkun invokata l-ewwel għandha minn jeddha twaqqaf il-proċeduri tagħha sakemm tiġi stabbilita l-ġurisdizzjoni tal-qorti li tkun ġiet invokata l-ewwel. [8] Rigward il-validità tal-ftehim, xi drabi jiġi suġġerit li regola armonizzata dwar il-kunflitt tista' tkun xierqa sabiex tiġi żgurata applikazzjoni uniformi tar-regoli tar-Regolament. Għandu jiġi nnutat li l-liġi applikabbli għall-ftehimiet dwar l-għażla tal-qorti hija eskluża mill-ambitu tar-Regolament (KE) Nru 593/2008 dwar il-liġi applikabbli għall-obbligazzjonijiet kuntrattwali (Ruma I). [9] Id-drittijiet fuq il-proprjetà intellettwali jinkludu wkoll id-drittijiet tal-awtur, li mhumiex indirizzati f'din il-ktiba. Bħala drittijiet li mhumiex suġġetti għar-reġistrazzjoni, id-drittijiet tal-awtur m'humiex koperti mir-regoli tar-Regolament dwar il-ġurisdizzjoni esklussiva. [10] Id-Direttiva 2004/48/KE tal-Parlament Ewropew u tal-Kunsill tad-29 ta' April 2004 fuq l-infurzar tad-drittijiet tal-proprjetà intellettwali (ĠU L 157, 30.4.2004, p. 45). [11] COM(2007)165. [12] SEC(2009) 330. [13] Miżuri ex parte jfissru, fil-kuntest tal-miżuri provviżorji, ordnijiet temporanji maħruġa mill-qorti msejsin fuq talba ta' parti waħda mingħajr ma tinstema' l-parti l-oħra. [14] Jekk wieħed jimxi b'dan il-mod, għandu jkun hemm kriterji uniformi li jippermettu li jiġi determinat il-post tal-arbitraġġ. L-istudju ġenerali jissuġġerixxi li ssir riferenza għall-ftehim tal-partijiet jew għad-deċiżjoni tat-tribunal tal-arbitraġġ. Jekk il-post ma jkunx jista' jiġi definit fuq dik il-bażi, huwa suġġerit li wieħed jgħaqqad lill-qrati tal-Istat Membru li jkollu l-ġurisdizzjoni fuq it-tilwima taħt ir-Regolament fl-assenza ta' ftehim ta' arbitraġġ. [15] Dan huwa partikularment importanti, ngħidu aħna, jekk l-għotja titwarrab minħabba ksur ta' regoli mandatarji tal-liġi tal-Komunità (eż. il-liġi tal-kompetizzjoni). [16] Id-Direttiva 2008/48/KE tal-Parlament Ewropew u tal-Kunsill tat-23 ta' April 2008 dwar ftehimiet ta' kreditu għall-konsumatur u li tħassar id-Direttiva tal-Kunsill 87/102/KEE (ĠU L 133, 22.5.2008, p. 66). [17] Ara l-Green Paper dwar ir-rimedju kollettiv tal-konsumaturi - COM(2008) 794, 27.11.2008 - u l-White Paper dwar azzjonijiet għad-danni għal ksur tar-regoli tal-KE dwar l-antitrust - COM(2008) 165, 2.4.2008. [18] Fir-Riżoluzzjoni tiegħu tat-18 ta' Diċembru 2008, il-Parlament Ewropew irrefera wkoll għal Att Awtentiku Ewropew. [19] Ara, ngħidu aħna, ir-Regolament (KE) Nru 4/2009. [20] Rappreżentant ad litem tfisser persuna maħtura biex taġixxi f'isem parti matul il-proċeduri legali. [21] ĠU L 324, ta' l-10.12.2007, p. 79.